b'\n_START_ARTICLE_\nGenetsko in\xc5\xbeenirstvo\n_START_PARAGRAPH_\nGen\xc3\xa9tsko in\xc5\xbeenirstvo ali g\xc3\xa9nsko in\xc5\xbeen\xc3\xadrstvo je tehnologija, ki omogo\xc4\x8da gensko rekombinacijo oziroma umetno sestavlja molekulo DNK iz razli\xc4\x8dnih zaporedij nukleotidov. Gre za uporabo razli\xc4\x8dnih in \xc5\xa1tevilnih tehnik izolacije genov in genetskih elementov, njihovo in vitro ali in vivo prekonstruiranje in razvr\xc5\xa1\xc4\x8danje v nova zaporedja ter njihovo namno\xc5\xbeevaje z molekulskim in celi\xc4\x8dnim kloniranjem. \xc4\x8ce se nova hibridna ali rekombinantna DNK vstavi v gostiteljsko celico, lahko celica ustvari beljakovino, ki je sicer ne bi proizvajala._NEWLINE_Organizmi, ki so ustvarjeni s pomo\xc4\x8djo tehnik genetskega in\xc5\xbeenirstva, so gensko spremenjeni organizmi. Prvi gensko spremenjeni organizmi so bile bakterije, ustvarjene leta 1973, gensko spremenjeno mi\xc5\xa1 so ustvarili leta 1974. Leta 1982 so na tr\xc5\xbei\xc5\xa1\xc4\x8de uvedli bakterije, ki izdelujejo inzulin, od leta 1994 pa se na tr\xc5\xbei\xc5\xa1\xc4\x8du pojavlja gensko spremenjena hrana. Leta 2003 so za\xc4\x8deli prodajati prvi gensko spremenjeni organizem, ustvarjen za hi\xc5\xa1nega ljubljen\xc4\x8dka, in sicer ribico Glofish._NEWLINE_Tehnike genetskega in\xc5\xbeenirstva se uporabljajo na \xc5\xa1tevilnih podro\xc4\x8djih, in sicer v raziskavah, kmetijstvu, industrijski biotehnologiji in medicini.\n_START_SECTION_\nPriprava rekombinantne DNK\n_START_PARAGRAPH_\nDNK lahko pripravimo na ve\xc4\x8d na\xc4\x8dinov: s kemi\xc4\x8dno sintezo, s pomo\xc4\x8djo restrikcijskih endonukleaz iz dalj\xc5\xa1ega fragmenta DNK ali z veri\xc5\xbeno transkripcijo mRNK. Najpogosteje se uporablja rezanje DNK na ve\xc4\x8d fragmentov s pomo\xc4\x8djo endonukleaz.'